b'\n_START_ARTICLE_\nJoukamoj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 2\xc2\xa0450 hehtaaria eli 24,5 km\xc2\xb2. Se on 16,2 kilometri\xc3\xa4 pitk\xc3\xa4 ja 4,2 kilometri\xc3\xa4 leve\xc3\xa4. J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 77,6 miljoonaa m\xc2\xb3 eli 0,08 km\xc2\xb3. J\xc3\xa4rven keskisyvyys on 3,2 metri\xc3\xa4 ja suurin syvyys on 15,5 metri\xc3\xa4. Syvin kohta sijaitsee Huttuniemen etel\xc3\xa4puolella. J\xc3\xa4rven saaret ja lahdet ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti kaakko-luode-suuntaisia, mik\xc3\xa4 on seuraus mannerj\xc3\xa4\xc3\xa4tik\xc3\xb6n liikkeest\xc3\xa4 viimeisen j\xc3\xa4\xc3\xa4kaudella._NEWLINE_J\xc3\xa4rvess\xc3\xa4 on laskettu olevan 123 saarta. Niiden yhteispinta-ala on 160 ha, mik\xc3\xa4 on noin 6,1\xc2\xa0% j\xc3\xa4rven kokonaispinta-alasta. Saarista 24 on yli hehtaarin suurisia, 86 yli aarin ja loput 13 ovat alle aarin kokoisia. Yksik\xc3\xa4\xc3\xa4n saari ei ole neli\xc3\xb6kilometri\xc3\xa4 suurempi. Suurin saarista on R\xc3\xa4is\xc3\xa4sensaari, joka on 2,0 kilometri\xc3\xa4 pitk\xc3\xa4 ja 300 metri\xc3\xa4 leve\xc3\xa4. Nastonsaari on 1,7 kilometri\xc3\xa4, Kuusisaari on 900 metri\xc3\xa4, Ontreinsaari on 850 metri\xc3\xa4 ja Hukkasaari on 800 metri\xc3\xa4 pitk\xc3\xa4. Asuttuja saaria ovat J\xc3\xa4ms\xc3\xa4nsaari, Haaposaari, Palosaari, Purnunsaari, Nastonsaari, Pihlajasaaret, Kuotkunsaari, Apajasaari, Hukkasaari, Vitikkosaari, R\xc3\xa4is\xc3\xa4sensaari, Vitikkasaari, Hein\xc3\xa4saaret, Marinsaari ja Kalliosaari._NEWLINE_J\xc3\xa4rven rantaviivan pituus on 131,4 kilometri\xc3\xa4, josta saarten rantaviivan yhteispituus on 46,9 kilometri\xc3\xa4. Rannat ovat p\xc3\xa4\xc3\xa4asiassa mets\xc3\xa4maata, joka on paikoin soistunutta. Rantaan ulottuu joissakin paikoin pieni\xc3\xa4 peltotilkkuja. Rannoilla sijaitsevat pienet kyl\xc3\xa4t Kortesalmi ja Multiper\xc3\xa4. Niille johtaa seututie 866. J\xc3\xa4rven it\xc3\xa4p\xc3\xa4\xc3\xa4st\xc3\xa4 on matkaa Ven\xc3\xa4j\xc3\xa4n rajalle 1,9 kilometri\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi kuuluu Vienanmereen laskevaan Kemijoen\xc2\xa0vesist\xc3\xb6n (vesist\xc3\xb6aluetunnus 74) Joukamoj\xc3\xa4rven l\xc3\xa4hialueeseen (74.011). Pohjoispuolella sijaitseva Muoj\xc3\xa4rvi laskee alle metrin pudotuksella olevaa Muokoskea alas Koskenlampeen, josta se jatkaa 2,3 kilometri\xc3\xa4 Muojokea pitkin Joukamoj\xc3\xa4rveen. Muoj\xc3\xa4rvell\xc3\xa4 on toinenkin laskujokena Piikslammesta Valkeiseen laskeva uoma. Siihen on rakennettu pato, jonka vuoksi uomaa kutsutaan Piiksitammeksi._NEWLINE_Joukamoj\xc3\xa4rven l\xc3\xa4nsip\xc3\xa4\xc3\xa4h\xc3\xa4n Taivalper\xc3\xa4n Vaajalampeen laskee Marjolampi, johon vuorostaan laskee Pikku Marjolampi. J\xc3\xa4rven it\xc3\xa4p\xc3\xa4\xc3\xa4h\xc3\xa4n laskee Kuurna, joka ulottuu rajalle asti. Kortesalmen vastarantaan laskevat  Putikkalampi ja Pikku-Kopatti Iso-Kopatin kautta. Noin nelj\xc3\xa4 kilometri\xc3\xa4 pitk\xc3\xa4 P\xc3\xb6ll\xc3\xb6j\xc3\xa4rvi laskee myllypuroa my\xc3\xb6ten Taivalper\xc3\xa4n lahdensuuhun. P\xc3\xb6ll\xc3\xb6j\xc3\xa4rven kautta laskevat my\xc3\xb6s Mustalampi ja Lautakankaanlampi. Suoraan j\xc3\xa4rveen laskee omia laskuojia my\xc3\xb6ten pienet Hannonlampi, Takkulampi, Lehtolampi, Kangaslampi, Jussinlampi, Patolampi, johon laskee my\xc3\xb6s Matalalampi, ja edelleen Kyyn\xc3\xa4r\xc3\xa4lampi ja Ruokolampi._NEWLINE_Joukamoj\xc3\xa4rvell\xc3\xa4 on kaksi lasku-uomaa, mink\xc3\xa4 vuoksi se on bifurkaatioj\xc3\xa4rvi. Multiper\xc3\xa4ll\xc3\xa4 Vuolaj\xc3\xa4rveen laskee Kassana ja R\xc3\xa4is\xc3\xa4l\xc3\xa4nsaaren edest\xc3\xa4 l\xc3\xa4htee Niskaladesta yli kolme kilometrinen Syv\xc3\xa4joki, joka p\xc3\xa4\xc3\xa4tyy Vuolaj\xc3\xa4rven kanssa samaan j\xc3\xa4rvialtaaseen Tiirikkaj\xc3\xa4rveen. T\xc3\xa4\xc3\xa4lt\xc3\xa4 vedet ohjautuvat Multikosken kautta rajan ylitt\xc3\xa4v\xc3\xa4\xc3\xa4n Multij\xc3\xa4rveen.'